**Sajtóközlemény**

**Véget ért a Hankook 2022-es abroncsadományozó programja**

**A Hankook 2022-es abroncsadományozó programjának köszönhetően ismét számos kisebb-nagyobb közhasznú szervezet végezheti biztonságosabban a munkáját. A pályázat nyertesei a tavalyi év végéig át is vehették az adományba kapott gumiabroncsokat a Hankook Tire Magyarország Kft. rácalmási telephelyén. A kis non-profit szervezeteken túl az Országos Mentőszolgálat, az Igazgyöngy Alapítvány és a BM Országos Katasztrófavédelmi Főigazgatóság is részesült adományban.**

**Rácalmás, 2023 január 12.** A Hankook Tire Magyarország Kft. 2022-ben tizenegyedik alkalommal hirdette meg Abroncsadományozási Programját, amellyel a társadalom számára fontos tevékenységet végző országos és/vagy helyi hatáskörű szervezeteket támogatja. Az Abroncsadományozási Program keretében a vállalat olyan kisebb alapítványoknak és egyesületeknek is segítséget nyújt, amelyek méretükből fakadóan más módon ritkán és csak nagy erőfeszítések útján jutnának támogatáshoz.

Az idei program keretében mintegy 160 szervezet számára biztosított a Hankook Tire Magyarország Kft. több mint 1500 új abroncsot a munkájukhoz elengedhetetlen járművekre.

„Több mint 30 éve azért dolgozunk, hogy lehetővé tegyük több száz értelmi fogyatékossággal élő embertársunk családias környezetben történő lakhatását, foglalkoztatását, művészeti képzését, valamint rászoruló gyermekek, családok ellátását. 2022-ben több otthonunk és támogató szolgálatunk is kapott abroncsot a Hankook Abroncsadományozási Programjának keretei között, ami nagy segítség sérült ellátottjaink számára”– mondta Varga Zoltán, a Lámpás ’92 Közhasznú Alapítvány elnöke.

Abroncsadományaival a Hankook Tire Magyarország Kft. idén is támogatta az Igazgyöngy Alapítványt, immár egy hosszú távú együttműködés keretében.

„A 2009-ben indított esélyteremtő stratégiánkban hosszú távra, 20 évre tervezünk – és hiszünk abban, hogy a közösség képes kitörni a generációs, átörökített szegénység köréből. A toldi pilot-programunk mellett még 17 településen dolgozunk folyamatosan. Évente több, mint 1200 családot érünk el közvetve és közvetlenül. A mostani generációval együtt dolgozunk a következő generációért, és tudjuk: mindig van kiút. Munkánkat évek óta segíti a Hankook Abroncsadományozási Programja is, amiért nagyon hálásak vagyunk” – mondta L. Ritók Nóra, az Igazgyöngy Alapítvány alapítója és szakmai vezetője, az Igazgyöngy Alapfokú Művészet Iskola igazgatója.

A Mozgáskorlátozottak Egyesületeinek Országos Szövetsége (MEOSZ) is részesült a Hankook abroncsaiból.

„A MEOSZ, a mozgássérült emberek legjelentősebb hazai érdekképviseleti szervezete és egyben az egyik legrégebbi és legnagyobb civil szervezet is Magyarországon. Minden megyében működik egyesületünk, aktív tagságunk száma meghaladja a százhatvanezret. Talán nem is kell bővebben kifejtenem, hogy mekkora segítség számunkra bármilyen támogatás, így a Hankook Abroncsadományozási Programja is, melyben 2022-ben ismét a támogattak között voltunk – mondta Kovács Ágnes, a MEOSZ elnöke.”

„Jövőorientált vállalatként a Hankook számára kiemelten fontos, hogy prémium minőségű gumiabroncsokat biztosítsunk partnereinknek, akik munkájukat hozzánk hasonló eltökéltséggel végzik” – mondta el Roy Katalin, a Hankook Tire Magyarország Kft. Kommunikációs vezetője. „Minden évben büszkeséggel tölt el bennünket, hogy a társadalom számára fontos munkát végző szervezetek tevékenységéhez hozzájárulhatunk azzal, amihez a legjobban értünk: olyan gumiabroncsokkal, amelyek a működésüket biztonságosabbá és fenntarthatóbbá teszik.”

###

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-k, könnyű tehergépkocsik, teherautók és buszok, valamint a motorsport számára (pályaversenyekhez/utcai versenyekhez/ralikhoz).

A Hankook Tire több mint 160 országba szállítja termékeit, és világszinten hozzávetőlegesen 20.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, technológiai kiválósága és az általuk nyújtott vezetési élmény tekintetében egyaránt. Ennek érdekében a Hankook folyamatosan invesztál öt kutatás-fejlesztési központjába és nyolc gyártóegységébe. A Hannoveri Technológiai Központban kifejezetten az európai piac igényeire szabva fejlesztik az abroncsokat, beleértve a szigorú elvárásokat támasztó európai prémium autógyártók első szerelésű abroncsait is.

A Hankook Tire európai központja Neu-Isenburgban található, Frankfurt am Main közelében. A gyártó további fióktelepeket működtet több európai országban, és a termékeit regionális forgalmazókon keresztül értékesíti más helyi piacokon. 2023-tól a Hankook a FIA ABB Formula E világbajnokság 3. generációjának technikai partnere és kizárólagos gumiabroncs-beszállítója. A vállalat globális bevételének mintegy 34 százalékát az európai piacokon és a FÁK országaiban értékesített termékek adják. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg közel 3000 alkalmazottat foglalkoztat, és személygépkocsik, SUV-k és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár elérte maximális gyártókapacitását, ami akár évi 19 millió legyártott abroncsot is jelenthet. A rácalmási üzemben készült termékek az európai piacot szolgálják ki, és megfelelnek a vezető autógyártók előírásainak és magas igényeinek is. A telephely 2022-ben újabb raktárral bővült, amely két csarnoképületből áll, és nagy mennyiségű alapanyag és késztermék tárolását teszi lehetővé, gyorsabbá és hatékonyabbá téve ezzel a logisztikai folyamatokat.

A Hankook Tire Magyarország Kft. rendelkezik az IATF 16949:2016. autóipari minőségirányítási, ISO 22301 üzletmenet-folytonossági és ISO 45001:2018. munkahelyi egészségvédelmi és biztonsági tanúsítványokkal. A Járműipar autóipari szakmai magazin, valamint az Autószektor autós portál az Autós Nagykoalíció közreműködésével 2022-ben az “Év beszállítójának” választotta a magyarországi abroncsgyárat.

További információ: [www.hankooktire-mediacenter.com](http://www.hankooktire-mediacenter.com) és [www.hankooktire.com](http://www.hankooktire.com)

|  |  |  |
| --- | --- | --- |
| **Kapcsolat:**  **Hankook Tire Magyarország Kft. |** Kommunikációs Osztály **|** 2459 Rácalmás, Hankook tér 1. | | |
| **Roy Katalin**  kommunikációs vezető  [roykatalin@hankookn.com](mailto:roykatalin@hankookn.com)  +36-25/556-114 |  |  |